Title: กฎกระทรวง กำหนดหลักเกณฑ์การพิจารณาหลักประกันเพื่อความมั่นคงและคุ้มครอง ผู้ซึ่งเกี่ยวข้องกับการดำเนินโครงการจัดรูปที่ดินเพื่อพัฒนาพื้นที่ พ.ศ. 2551

กฎกระทรวง

กฎกระทรวง
กำหนดหลักเกณฑ์การพิจารณาหลักประกันเพื่อความมั่นคงและคุ้มครอง
ผู้ซึ่งเกี่ยวข้องกับการดำเนินโครงการจัดรูปที่ดินเพื่อพัฒนาพื้นที่
พ.ศ. ๒๕๕๑[๑]

อาศัยอำนาจตามความในมาตรา
๔ และมาตรา ๔๖ แห่งพระราชบัญญัติจัดรูปที่ดินเพื่อพัฒนาพื้นที่ พ.ศ. ๒๕๔๗ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๒
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑ 
ในกรณีที่คณะกรรมการส่วนจังหวัดกำหนดให้ผู้เสนอโครงการจัดรูปที่ดินจัดหาหลักประกันเพื่อความมั่นคงและคุ้มครองผู้ซึ่งเกี่ยวข้องกับการดำเนินโครงการจัดรูปที่ดินเพื่อพัฒนาพื้นที่
ให้ผู้เสนอโครงการจัดรูปที่ดินยื่นหลักประกันดังกล่าวต่อคณะกรรมการส่วนจังหวัดแห่งท้องที่ที่โครงการนั้นตั้งอยู่ภายในสามสิบวันนับแต่วันที่คณะกรรมการส่วนจังหวัดมีมติให้เรียกหลักประกัน

ข้อ ๒ 
ในการพิจารณาหลักประกันเพื่อความมั่นคงและคุ้มครองผู้ซึ่งเกี่ยวข้องกับการดำเนินโครงการจัดรูปที่ดินเพื่อพัฒนาพื้นที่ให้คณะกรรมการส่วนจังหวัดกำหนดให้ผู้เสนอโครงการจัดรูปที่ดินวางหลักประกันในกรณีของที่ดิน
และงานก่อสร้าง โดยแยกจากกัน ดังต่อไปนี้
(๑) กรณีของที่ดิน
ให้กำหนดให้ผู้เสนอโครงการจัดรูปที่ดินต้องวางหลักประกันในอัตราไม่เกินร้อยละห้าของราคาประเมินทุนทรัพย์ของอสังหาริมทรัพย์เพื่อเรียกเก็บค่าธรรมเนียมในการจดทะเบียนสิทธิและนิติกรรม
(๒)
กรณีของงานก่อสร้าง
ให้กำหนดให้ผู้เสนอโครงการจัดรูปที่ดินต้องวางหลักประกันในอัตราไม่เกินร้อยละห้าของงบประมาณก่อสร้างโครงการ

ข้อ ๓ 
หลักประกันตามข้อ ๒ ต้องเป็นหลักประกันอย่างใดอย่างหนึ่ง ดังต่อไปนี้
(๑)
เงินสด
(๒)
หนังสือค้ำประกันของธนาคารภายในประเทศ หรือหนังสือค้ำประกันของบรรษัทเงินทุน
บริษัทเงินทุน
หรือบริษัทเงินทุนหลักทรัพย์ที่ได้รับอนุญาตให้ประกอบกิจการเงินทุนเพื่อการพาณิชย์
และประกอบกิจการค้ำประกันตามประกาศธนาคารแห่งประเทศไทย
(๓)
พันธบัตรรัฐบาลไทย

ข้อ ๔ 
หลักประกันตามข้อ ๒ ให้คืนแก่ผู้เสนอโครงการจัดรูปที่ดินดังต่อไปนี้
(๑)
กรณีของที่ดิน ให้คืนเมื่อมีการจัดรูปแปลงที่ดินและออกเอกสารสิทธิฉบับใหม่ให้แล้ว
(๒)
กรณีของงานก่อสร้าง
ให้คืนเมื่อพ้นกำหนดเวลาสองปีนับแต่วันที่โครงการได้ดำเนินการก่อสร้างเสร็จสิ้นแล้ว

ให้ไว้ ณ วันที่ ๓
เมษายน พ.ศ. ๒๕๕๑
ร้อยตำรวจเอก
เฉลิม  อยู่บำรุง
รัฐมนตรีว่าการกระทรวงมหาดไทย

หมายเหตุ :-
เหตุผลในการประกาศใช้กฎกระทรวงฉบับนี้ คือ โดยที่มาตรา ๔๖
แห่งพระราชบัญญัติจัดรูปที่ดินเพื่อพัฒนาพื้นที่ พ.ศ. ๒๕๔๗ บัญญัติว่า
ในการพิจารณาให้ความเห็นชอบโครงการจัดรูปที่ดิน
คณะกรรมการส่วนจังหวัดอาจให้ผู้เสนอโครงการจัดรูปที่ดินจัดหาหลักประกันเพื่อความมั่นคงและคุ้มครองผู้ซึ่งเกี่ยวข้อง
และหลักเกณฑ์การพิจารณาเรื่องหลักประกันให้เป็นไปตามหลักเกณฑ์ที่กำหนดในกฎกระทรวง  จึงจำเป็นต้องออกกฎกระทรวงนี้

พัชรินทร์/ผู้จัดทำ
๓๐ เมษายน ๒๕๕๑

ฐิติพร/ปรับปรุง
๑๐ เมษายน ๒๕๕๖
วิชพงษ์/ตรวจ
๑๙ เมษายน ๒๕๕๖

[๑] ราชกิจจานุเบกษา
เล่ม ๑๒๕/ตอนที่ ๖๐ ก/หน้า ๖/๒๘ เมษายน ๒๕๕๑